Kardemummalla maustettu marjapirtelö | PALEOKEITTIÖ\nPublished on 6.3.2016\nPursuaako pakastin vielä viime kesän marjoja? Täällä metsien ja puutarhan värikästä ja ravinteikasta kultaa riittää vielä pitkään, vaikka mielestäni olen kohtuu kivasti ja aika tasaiseen tahtiin pitkin talvea marjaa mutustanut. Täytynee terästäytyä entisestään! Jättää tuontihedelmät hetkeksi vähän vähemmälle ja keskittyä kotimaiseen.\nKuten aiemmin kerroin, niin tänä talvena emännän lasissa on nähty lähinnä kahta eri pirtelöä vuorotellen. Olenko kangistunut kaavoihini? Ehkä olen, tai sitten olen vaan löytänyt maistuvat kombinaatiot ;)\nMehupuolella Mighty white rokkaa edelleen, mutta talven suosikkipirtelöistä se toinen on ollut tämä Täyteläinen päärynä-pinaattipirtelö. Ja se toinen… se on tämä kardemummainen marjapirtelö. Vaikka väri on marjapuuronpunainen, niin kyllä lasista löytyy myös aimo annos vihreää. Muualtakin kuin pikkasen pirtelön päältä ;)\nKARDEMUMMALLA MAUSTETTU MUSTIKKA-PUNAHERUKKA-PINAATTIPIRTELÖ\n1 iso annos tai pari pienempää\n~50 g punaherukoita\n~puoli rasiaa tuoretta pinaattia (35-50 g = pari kourallista)\n~25 g heraproteiinia (tai muuta sopivaa proteiinijauhetta)\npari taatelia (tai vaahterasiirappia)\nPese pinaatti, poista taateleista tarvittaessa kivet ja mittaa kaikki ainekset tehosekoittimeen.\nSurauta silkkiseksi pirtelöksi. Nauti heti tai vähän myöhemmin!\nJa hei, pinaattia ei tarvitse pelätä! Se ei tässä pirtelössä maistu. Joten jos saman katon alla sattuu asustamaan tyyppejä, joille vihreä voisi maistua vähän paremminkin, niin pirtelöön lehdet piilottaa aika kivasti. Edes väri ei paljasta koko totuutta!\nKardemumma sen sijaan maistuu ja antaa ainakin mun mielestä tavismarjapirtelölle ripauksen luksusta ja uutta syvyyttä. Kardemumman kanssa ei kuitenkaan ole syytä pistää mitään isompia bileitä pystyyn. Vähempikin riittää. En oikein osaa sanoa paljonko sitä tulee sekaan lykättyä kun silmämääräisesti ripottelen suoraan pussukasta. Mutta ehkä joku 1/4 teelusikkaa voisi olla aika lähellä totuutta? Testaa ja maista, niin tiedät! Mausteiden kanssa kannattaa aina aloittaa varovasti. Koska niitä on edelleen huomattavasti helpompi lisätä kuin ottaa pois ;)\nMarjaisia pirtelöpäiviä Sinullekin!\nTagged with: marjapirtelö, mustikka, pinaatti, punaherukka, smoothie, tehosekoitin Omega BL632\nEdellinen artikkeliHelmikuun suosituimmat\nSeuraava artikkeliLakritsainen bataatti-fenkolisosekeitto


Keskusta valmistelee Sundqvist-välikysymystä - MTVuutiset.fi\nKeskusta valmistelee Sundqvist-välikysymystä\nJulkaistu 30.09.1997 19:44\nKeskusta uhkaa tehdä hallitukselle välikysymyksen STS-Pankin entisen pankinjohtajan Ulf Sundqvistin vahingonkorvausten sovittelusta. Välikysymys jätetään, ellei hallitus anna keskustan vaatimaa tiedonantoa pankkikriisiin liittyvien vahingonkorvausten sovittelun linjasta.\nKeskustan ryhmänjohtajan Aapo Saaren mukaan hallituksella on aikaa ilmoittaa tiedonannon antamisesta ensi torstain kyselytunnin loppuun saakka. Tapaus Sundqvist tulee jälleen esille kyselytunnilla. Viikkoa aiemmin puhetulva tyrehtyi siihen, että varapuhemies Kerttu Törnqvist (sd.) katsoi tätä aihetta koskeneen keskustelun jatkuneen silloin riittävän pitkään.\nSaaren mukaan suurin oppositioryhmä perää sovitteluun liittyvää tietoa kansalaisten yhdenvertaisuuden näkökulmasta. Hallituksen halutaan kertovan, mikä linja sillä on tuhansien ja taas tuhansien pankkikriisin yhteydessä omaisuutensa menettäneiden tai suuriin vaikeuksiin joutuneiden asioitten hoitamisessa.\nTätä linjaa halutaan verrata Ulf Sundqvistin kohteluun, joka Saaren mukaan oli armahdus.\n-Tätä herraa ei edes voi perustellusti pitää pankkikriisin uhrina vaan enemmänkin sen aiheuttajiin kuuluvana, Saari huomautti.\nVasemmistoliiton eduskuntaryhmä otti tänään kantaa vahingonkorvausten vähennysoikeuteen tuloverotuksessa. Nykyisen lain mukaan Sundqvistkin voisi periaatteessa näin menetellä. Ryhmän mielestä vähentämismahdollisuus merkitsee sitä, että muut veronmaksajat asiallisesti ottaen osallistuvat vahingonkorvauksen maksamiseen.\nJos hallitus ei toimi ripeästi tuloverolain muuttamiseksi, vasemmistoliiton kansanedustajat aikovat tehdä tätä koskevan lakialoitteen. Jaakko Laakso (vas.) jätti jo tänään samaa asiaa koskevan kirjallisen kysymyksen. Laakso viittaa perusteluissaan ministeri Arja Alhon (sd.) vuonna 1995 tehtyyn eduskuntakyselyyn antamaan vastaukseen.\nAlho totesi silloin, ettei hallitus suunnittele erityisen tätä koskevan säännöksen ottamista lakiin. Alhon mukaan tulon hankkimisesta aiheutuneiden menojen vähennyskelpoisuus tulee jatkossakin ratkaista joustavasti tapaus kerrallaan.\nAlhon toimista muistutus\nKaikkiaan 11 kansanedustajaa jätti tänään Toimi Kankaanniemen johdolla muistutuksen perustuslakivaliokunnalle ministeri Arja Alhon toimista Ulf Sundqvistin korvausjupakassa.\nKansanedustajat haluavat tietää, ylittikö Alho ministerivaltuutensa antaessaan anteeksi Sundqvistille suurimman osan lähes 15 miljoonan markan veloista. Rankimmassa tapauksessa Alho joutuu valtakunnanoikeuden eteen.\nPerustuslakivaliokunnan puheenjohtaja Ville Itälä kertoi MTV3:n Lounasuutisille, että valiokunta tutkii tarkasti, onko lainvastaisuuksia tapahtunut. Itälä ei halunnut spekuloida mahdollisella valtakunnanoikeudella.\nToinen valtiovarainministeri Arja Alho (sd.) suhtautuu rauhallisesti eduskunnassa vireille pantuun Sundqvist-tapauksen selvittelyyn. Alho korosti tehneensä päätöksen valtion vakuusrahaston esittelijän esityksestä ja myös varmistaneensa juridisen taustan.\n-Olen keskustellut asiasta jo etukäteen sen lainmukaisuuden osalta oikeuskanslerinviraston kanssa ja ottanut selvää, mitkä ovat minun ratkaisuvallan mahdollisuudet, Alho sanoi.\nAlho totesi, että asian selvittäminen perin juurin on hyvä hänen omalta kannaltaan, koska asiaa on haluttu tarkastella monesta eri näkökulmasta, poliittisesta ja moraalisesta.


24.05.2017 klo 14:25\nVatikaanin protokolla vaatii mustaa vaatetusta, mutta ei enää huntua.\nIvanka ja Melania Trump käyttivät huntua tavatessaan paavin. EPA / AOP\nYhdysvaltain ykkösnainen Melania Trump ja ensimmäinen tytär Ivanka Trump astelivat tänään tapaamaan paavi Franciskusta pitkään, täysmustaan asuun ja huntuun pukeutuneina. Parin pukeutuminen herätti hieman huomiota.\nVatikaanin tiukka protokolla ei nimittäin enää edellytä vierailta mustan hunnun käyttämistä, vain mustaa asua, joka ei saa olla liian seksikäs tai paljastava. Ivankan huntu peitti vain takaraivon ja näytti enemmänkin mustalta häähunnulta.\nVieraillessaan Saudi-Arabiassa ja Israelissa juutalaisten holokaustimuistomerkillä Melania ja Ivanka esiintyivät ilman huivia. Saudi-Arabia ei tosin edellytä huivin käyttöä maassa vierailevilta naisilta, vain paikallisilta.\nDonald Trumpia voidaan kyllä moittia tekopyhyydestä, sillä hän arvosteli aikoinaan kipakasti Michelle Obamaa, kun tämä kieltäytyi käyttämästä huivia Saudi-Arabian-vierailun aikana. Trumpin mukaan Obaman käytös loukkasi saudeja, ja Yhdysvalloilla oli muutenkin tarpeeksi vihollisia.\nPoikkeuksiakin pukeutumiskoodiin on: Katoliset ruhtinattaret, prinsessat ja kuningattaret saavat pukeutua valkoiseen tavatessaan paavin.\nLähteet: Bild, Al Jazeera, BBC


Putkiaivoja vai teknistä ajattelua? : Tekninen ajattelu ja sen kehittyminen perusopintojen aikana\nAntila, Eero (2020)\nPutkiaivoja vai teknistä ajattelua - tekninen ajattelu ja sen kehittyminen perusopintojen aikana_Eero Antila_2020.pdf (885.3Kt)\nTeknisten laitteiden toiminnan ymmärtämisessä pitää pystyä ajattelemaan teknisesti. Esimerkiksi tulee kyetä kääntämään sanallisesti annettu laitteen toiminnan kuvaus koneen ohjausjärjestelmän ymmärtämään muotoon. Ohjauskomentojen lisäksi pitää ymmärtää koneen muutkin teknisten ominaisuudet ja rajoitteet. Nämä toimenpiteet vaativat tietyn tyyppistä ajattelutapaa, teknistä ajattelua.\nJyväskylän ammattikorkeakoululla oli halu selvittää, mitä tekninen ajattelu on ja miten se kehittyy. Tavoitteena oli saada selville opiskelijoiden osaamisen muutoksen määrä sekä laatu ja sitä kautta pyrkiä ymmärtämään teknisen ajattelun kehittymiseen johtavia syitä.\nTutkimuksen kohderyhmänä käytettiin vuosien 2018 sekä 2019 syksyllä aloittaneita sähkö- ja automaatiotekniikan monimuoto-opiskelijaryhmiä, joiden opintosuunnitelmaan sisältyivät sekä digitaalitekniikan perusteet että automaatiotekniikan perusteet. Opiskelijoiden osaamisen lähtötaso vaihteli suuresti. Osalle opiskelijoista digitaali- ja automaatiotekniikka oli hyvin tuttua ja käytänteet lähes itsestäänselvyyksiä johtuen aikaisemmista opinnoista ja työkokemuksesta. Toisille sähkö- ja automaatioteknisen alan asiat olivat täysin vieraita.\nTutkimuksessa käytettiin sekä laadullisia että määrällisiä tutkimusmenetelmiä. Aineisto kerättiin kahdella lomakekyselyllä. Tutkimusta tuettiin aikaisempien tutkimusten sekä asiantuntijoiden ajatuksilla teknisen ajattelutavan tuomista eduista, haitoista sekä niiden opetusmenetelmistä.\nTutkimuksessa asetettu hypoteesi siitä, että teknisesti kokemattomampien opiskelijoiden käsitys omasta osaamisesta kehittyi enemmän, kuin kokeneempien opiskelijoiden, osoittautui paikkansa pitäväksi. Tämän ohella ilmeni, että teknistä ajattelutapaa ei sinänsä opeteta, vaan ajattelutapa kehittyy sivujuonteena erilaisten työkalujen käytön opetteluun liittyvän ongelmaratkaisun yhteydessä.\nKeskeisenä johtopäätöksenä voidaan todeta, että tekninen ajattelu sisältää ainakin teknisen rationalismin sekä ongelmanratkaisukyvyn. Nämä kehittyvät kokemuksen myötä ja niiden käyttäminen hyödyksi vaatii laajaa teknisten välineiden tuntemusta.


AVOMINNE KLINIKOIDEN, SM-LIIGAN JA SUOMEN JÄÄKIEKKOILIJAT RY:N (SJRY) YHTEISTYÖSOPIMUS HOITOONOHJAUKSISTA | Avominne klinikat\nAVOMINNE KLINIKOIDEN, SM-LIIGAN JA SUOMEN JÄÄKIEKKOILIJAT RY:N (SJRY) YHTEISTYÖSOPIMUS HOITOONOHJAUKSISTA\n11 joulu, 2018 | Tiedotteet\nHoitoonohjausjärjestelmä kehitettiin Suomeen 1970-luvulla vastaamaan työelämässä esiintyviin, päihteidenkäytöstä johtuviin ongelmiin. Hoitoonohjaus herätti tuolloin runsaasti keskustelua eikä siitä loppujen lopuksi muodostunut sellaista mallia, joka olisi konkreettisesti helpottanut niitä ongelmia, mitä tarkoitusta varten se alun perin luotiin. Hoitoonohjaus keskittyi monesti jo pitkään kehittyneisiin päihdeongelmiin, jolloin työkykyä ylläpitävät toimenpiteet eivät johtaneet enää toivottuun tulokseen vaan pikemminkin syrjäytymiseen sekä työelämästä, että muustakin sosiaalisesta elämästä. Päihdesairauksien vaikeasti hoidettavan luonteen vuoksi nousi hoitoonohjausjärjestelmään liittyvissä keskusteluissa yhä enemmän esille ongelmien ennaltaehkäisy.\nAvominne klinikoiden, SM-liigan ja SJRY:n eli pelaajayhdistyksen kesken on solmittu yhteistyösopimus riippuvuussairauksien, kuten päihde- ja peliriippuvuuden ennaltaehkäisevyydestä koulutuksen ja tiedon avulla sekä hoitoonohjausmallista, jolla on tarkoitus turvata pelaajan ja muun henkilöstön työura ja terveys, jos sairaus on puhjennut ja riippuvuus tullut näkyväksi käyttäytymisoireineen. Avominne klinikoiden koulutuksen tarkoitus on tunnistaa riippuvuudet työyhteisössä ja oppia ottamaan asia rakentavalla tavalla puheeksi. Välittäminen on avainsana.\nSopimuksen tarkoituksena on tuottaa näkyvää eettistä ja henkistä hyvinvointia kaikille osapuolille. Yhteysmiehenä toimii ja koko järjestelmän koordinoinnista vastaa Avominne klinikoiden asiakkuuspäällikkö Marko Jantunen.\n”Olen tästä päivästä niin ylpeä ja onnellinen. Tämä on elämäni tärkein asia missä olen ollut mukana vaikuttamassa. Tämä tulee vaikuttamaan tulevaisuudessa seurojen ja pelaajien elämään ja koko lajiin. Jääkiekko osoitti tässäkin asiassa miksi se on lippulaiva ja ykköslaji Suomessa. Me välitämme ja haluamme, että tuote, laji, seurat ja pelaajat voivat hyvin ja että vanhemmat voivat turvallisesti ohjata nuoria harrastamaan tätä upeaa harrastusta ja lajia. Osasta heistä tulee lajiin ammattilaisia ja heidän työuransa turvaamisesta tässä on kyse. Mielestäni sopimuksen tärkein asia on ennaltaehkäisevyys. On tärkeää tuoda oikea tieto kaikille lajin parissa toimiville johtajille, lääkäreille, valmentajille, pelaajille ja huoltajille. Kun tieto lisääntyy koulutuksen kautta, osaavat seurat ja pelaajat toimia oikein mikäli apua tarvitaan.” kertoo Jantunen.\nLisätietoja saatte tarvittaessa alle olevilta.\nAvominne klinikat SM-Liiga SJRY\nMika Arramies Marko Jantunen RikuKallioniemi Jarmo Saarela\ntoimitusjohtaja koordinaattori toimitusjohtaja toiminnanjohtaja


Katkelma nimikaapparin arjesta, palaveri 2 - Pölli tästä\nEtusivu / Blogi / Katkelma nimikaapparin arjesta, palaveri 2\nUuden Noste-lehden päätoimittaja Ilkka on kutsunut yhdistyksen lakimiehen Annelin kertomaan kuulumisia toimitukselle.\nIlkka: Sä sanoit silloin aluksi puhelimessa, ettei me ehkä voitais käyttää sitä nostetta. Miltäs tilanne nyt vaikuttaa?\nAnneli: Vaikutti ensin tosiaan, että Noste-nimi on aika hyvin suojattu. Se on sen pikkufirman virallinen toiminimi, eli Noste Oy on rekisteröity jo vuosia sitten. Lisäksi yritys on rekisteröinyt Noste-nimen tavaramerkikseen.\nErja: Mähän sanoin! Eiköhän aleta miettiä jotain muuta vaihtoehtoa.\nIlkka: Hetkinen nyt vielä! Jotenkin käsitin, että tähän voisi löytyä jokin tapa kiertää noita rekisteröintejä. Löytyikö mitään porsaanreikää?\nAnneli: Meillä on tosiaan sellainen mahdollisuus, että me voidaan yrittää rekisteröidä nimi johonkin toiseen tavaramerkkiluokkaan. Niitähän on vaikka kuinka monta.\nIlkka: Aha! Mitä se meinaa käytännössä?\nAnneli: Juttelin erään peeärhoon tarkastajan kanssa. Se Noste-firma on rekisteröinyt nimensä vain luokkiin 41 ja 42. Neliykkönen koskee koulutuksia ja sellaista. Nelikakkonen tarkoittaa taas kaikenlaisia tieteellisiä ja teknisiä palveluja.\nLea: Okei, ei kuulosta meidän touhuilta nuo. Mihinkäs me voitaisiin rekisteröidä se meidän nimi?\nAnneli: Sen tarkastajan kanssa pähkäiltiin, että voisimme iskeä esimerkiksi luokkiin 9 ja 16. Etenkin tuo 16 on hyvä, koska sieltä löytyvät painotuotteet. Eikös me kuitenkin olla tässä painotuotetta miettimässä?\nIlkka: Loistavaa, eiköhän panna tavaramerkkihakemus heti vetämään!\nErja: Eikö siltä pikkufirmalta pitäisi kysyä, mitä mieltä se on siitä, jos me aletaan julkaista lehteä samalla nimellä? Sillähän näyttää olevan netti pullollaan kaikenlaista kirjaa ja muuta.\nIlkka: Höh, ei kai meidän tarvitse sieltä kysellä mitään! Kyllä ne aikanaan huomaa, vai mitä?\nAnneli: Niin se tosiaan on, että mitä kauemmin ehditään julkaista lehteä, sitä paremmassa asemassa ollaan. Voidaan sitten väittää, että lehti on jo vakiinnuttanut nimensä käyttöön.\nIlkka: Aivan mahtavaa! Se siitä sitten. Anna-Mari, näytäs nyt, millaisen Noste-logon sä olet meille loihtinut!\nPRH ei sinua varoita, vaikka se tietäisi jonkun suunnittelevan firmasi nimen kaappaamista.\nPrevEdellinenKatkelma nimikaapparin arjesta, palaveri 1\nSeuraavaKatkelma nimikaapparin arjesta, palaveri 3Next\nNo nythän tämä alkaa näyttää mielenkiintoiselta. Ilmeisesti julkaisu levitetään mahdollisimman moneen paikkaan, ja kun lehden aihe on kehittäminen ja teidän työ on kehittäminen niin alkaa toimialat mennä ristikkäin. Jännittää jo lukea 3 ja 4 -osat!\nNimilaki on peräisin ajalta, jolloin esimerkiksi maantieteellinen etäisyys riitti erottamaan yrityksiä toisistaan. Rovaniemellä olevaa Nostetta olisi ollut vaikea sekoittaa Espoossa toimivaan Nosteeseen.\nNetti on muuttanut kuvion täysin niin, että nyt on taisteltava ensimmäisen sivun hakutuloksista. Sillä ei ole mitään merkitystä, missä firma sijaitsee fyysisesti. Myös toimialat hämärtyvät, ei niitä kukaan jaksa kelailla.\nSOSTE-lehti on paha kilpailija Nosteelle siksi, että sen toimitus tuottaa paljon asiatekstiä, jota hakukoneet tietenkin arvostavat yli kaiken.\nJos saan arvata, kohta Noste Oy on pudonnut hakutulossivulle 10, vaikka tekisin mitä. Toisin sanottuna firmaani ei enää ole olemassakaan googlaajan näkökulmasta.\nTällaisista harmeista SOSTEen epäsosiaalinen nimikaappariryhmä ei ilmeisesti välitä pätkän vertaa.\n”Netti on muuttanut kuvion täysin niin, että nyt on taisteltava ensimmäisen sivun hakutuloksista. Sillä ei ole mitään merkitystä, missä firma sijaitsee fyysisesti. Myös toimialat hämärtyvät, ei niitä kukaan jaksa kelailla.”\nTämähän on muuten täysin totta. Netin takia myös toisistaan hyvin kaukana olevilla toimialoilla toimivat toimijat voivat tulla pahoin sekoitetuiksi.